
Prezentarea grafică și descriptivă a orașului Vașcău, județul Bihor


Orașul Vașcău este așezat în partea de sud-est a județului Bihor, pe DN 79, pe cursul superior al râului Crișul Negru, fiind limitat de Munții Bihorului la est si Muntii Codru-Moma la sud. Este parte componentă “Tării Beiușului”. Așezat în culoarul Depresiunii Beiușului, la nivelul căruia se realizează intrepătrunderea dintre Munții Apuseni si Câmpia de Vest, Vașcăul este poziționat la intersecția paralelei 46° 28′ latitudine Nordică cu meridianul de 22° 28′ longitudine estică. 
Vecinătățile localității Vașcău, conform planului de amplasament, sunt următoarele:
- comuna Lunca, judetul Bihor, la nord;
- orasul Nucet, judetul Bihor, la est;
- comuna Cărpinet, judetul Bihor, la sud;
- comuna Dezna, judetul Arad, la vest;
- comuna Moneasa, judetul Arad, la vest.

Suprafața totală a teritoriului  oraşului Vaşcău  este de 6504 ha  din care suprafaţa  de  3947,56 ha este  teren agricol  , suprafaţa de 376,63 ha teren neagricol  şi suprafaţa  de  2179,81 ha  teren forestier  , populația  orașului Vașcău  fără localitățile  aparținătoare este de 1781 locuitori.

	
	  Total ha

	      Suprafața totală
	     6504

	Suprafața Agricolă, din care:
	3947,56

	      Arabil
	      863,56

	      Păsuni
	2087

	      Fânete
	997

	      Vii si pepiniere viticole
	0

	      Livezi si pepiniere
	0

	      Păduri si alte terenuri cu vegetatie forestiera
	   2179,81


	
Localitătile componente ale orașului Vașcău sunt: 
  - Câmp;
  - Câmp-Moti;
  - Colesti;
 - Vărzarii de Jos;
 - Vărzarii de Sus.

Satul Câmp, situat la vest față de localitatea de reședinta, are o populație de 249 locuitori, coordonate geografice 46°28’11”N 22°26’44”E, cod SIRUTA 27025, cod poștal 415801.
Satul Câmp-Moți, situat la vest față de localitatea de reședință, are o populație de 44 de locuitori, coordonate geografice 46°27’47”N 22°24’56”E, cod SIRUTA 27034, cod postal 415802.
Satul Colesti, situat la vest față de localitatea de reședintă, are o populație de 141 locuitori, coordonate geografice  46°28’44”N 22°25’25”E, cod SIRUTA 27043, cod poștal 415803.
Satul Vărzarii de Jos, situat la est față de localitatea de resedință, are o populatie de 162 locuitori, coordinate geografice  46°29’22”N 22°30’1”E, cod SIRUTA 27052, cod postal 415804.
Satul Varzarii de Sus, situat la est fata de localitatea de resedinta, are o populatie de 185 locuitori, coordinate geografice 46°28’27”N 22°30’59”E, cod SIRUTA 27061, cod postal 415805.


             Relieful orașului Vașcău

Se disting, în cadrul reliefului, următoarele unități: Munții Biharia, Munții Codru-Moma, Dealurile Crişene, Depresiunea Beiuş.
               Relieful muntos al oraşului Vaşcău scoate în evidență altitudinea de 295 m.
              Cel mai reprezentativ este relieful dezvoltat pe roci carbonatice, care se suprapune peste Platoul Vaşcău, ce se înfățişează ca o cunună de depresiuni închise, lipsite de cursuri de apă. La marginea platoului se remarcă prezența rocilor impermeabile, care formează o cunună montană, cu Vf. Momuța (930 m) ca cel mai înalt punct altimetric.
             Platoul Vaşcău este sărac în ape permanente, ele pierzându-se în ponoare. Printre aceste văi se remarcă: valea Cohuri-Ponor, valea Ponoraş şi valea Recea. Cea mai semnificativă, ca debit şi lungime, este valea Pampăr, care vine de la Călugări, trece prin Izbuc, apoi se pierde într-o uriaşă gură de peşteră numită Cîmpeneasca (avenul are 35 m adâncime). După aproximativ 3 km de la gura peşterii, drum străbătut subteran de Pampăr, apa iese la suprafață la Vaşcău, într-un punct numit izvorul din Boiu.
               Pe marginea Platoului Vaşcău sunt 2 izbucuri deosebite: unul în valea Brihenilor şi altul în hotarul localității Călugări. Izbucul de la Călugări, care în trecut avea dublă intermitență, în prezent are o singură intermitență, fiind declarat rezervație geologică naturală.
              De-a lungul munților se întind Dealurile Crişene ca o treaptă prelungă a Munților Apuseni, având în interiorul Depresiunii Beiuşului o dispoziție în amfiteatru, rețeaua hidrografică fiind convergentă. Ele sunt rezultatul unui proces de eroziune asupra piemontului de acumulare de la baza Munților Apuseni, precum şi asupra unui strat de marne, argile, pietrişuri şi nisipuri.
            Din Dealul Curmăturii Criştiorului, prin culmea principală care trece din Dealul Mare prin Dealul Murgului, Dealurile Izbucului până la Dealurile Vaşcăului se prezintă sub forma unui lanț de culmi deluroase, între care amintim: Ronțaru (910 m – Coleşti), Cicera Ursului (900 m – Câmp), Merişor sau Porceasa (900 m – Câmp-Moți), Vf. Runcului (860 m – Briheni), Măgura Osoiului (620 m – Vaşcău).
            Depresiunea Beiuşului este un rezultat al afundării formațiunilor de tip carpatic din partea de vest a Munților Apuseni. Văile sunt largi şi puțin adânci, favorizând aşezările umane. Aşa sunt: Valea lui Tieşu, Valea Rudăreasa, Valea Bălineasa.
             În partea sudică a oraşului Vaşcăului, caracterizată prin prezența dealurilor piemontane ca o prelungire a Munților Codru-Moma, amintim câteva dintre aceste culmi deluroase:
· Vârful Ronțarul (910 m – Coleşti)
· Cicera Ursului (900 m – Câmp)
· Vărful Merişor/Porceasa (900 m)
· Cornet (650 m – Câmp)
· Vârful Osoiu (620 m – Pleş).
       
            
Clima orașului Vașcău 

Regiunea Vasșcău are un climat temperat continental moderat, care rezultă din poziționarea în vestul Munților Apuseni, care se opun pătrunderii maselor de aer polar din direcție E, regiunea fiind sub influența aerului oceanic, umed și rece, determinând ca verile să fie călduroase și iernile nu foarte aspre, în văile dealurilor creându-se acumulări de aer rece, iar pe creștetul dealurilor acumulări de aer mai cald.
            Temperatura medie anuală este de 9,8 °C în vatra depresiunii, de 7-8 °C în Munții Codru-Moma și de 2-7 °C în Munții Biharia. Temperatura medie lunară cea mai scăzută se înregistrează în luna ianuarie (-1,3 °C), iar cea mai ridicată este caracteristică lunii iulie (19,4 °C).
             Clima și microclima regiunii este influențată de particularitățile locale: orientarea culmilor muntoase și a povârnișurilor, adâncimea văilor, gradul de acoperire cu păduri, etc. Un rol deosebit îl constituie ascensiunea maselor de aer vestice pe pantele Munților Apuseni, care provoacă o mare varietate în valoarea și regimul factorilor climatici.
              Media anuală a cantității de precipitații este de 700 mm în depresiune și 1000–1200 mm în regiunile munților joși. Nebulozitatea cea mai accentuată este în lunile de iarnă, aceasta scăzând spre lunile de vară (în august gradul de acoperire cu nori a cerului este de 4,2).
              Vânturile cele mai frecvente sunt cele de sud, urmate de cele vestice și de cele din sector nordic.

